જુગારીનાં ઘરમાં ખાલી માટલાં ખખડે છે. ગૃહિણી જિંદગી અકારી બની જાય છે. ધણી જુગાર રમીને પૈસા ગુમાવે છે. અને ઘરનાં માણસો તેના પાપે ભૂખ્યા સૂવે છે. જુગાર માટે તે જેની તેની પાસેથી પૈસા મેળવી કરજ વધારતો રહે છે. જ્યારે સગાઓ કે મિત્રો તેને પૈસા નથી આપતા ત્યારે તે ઘરની ચીજવસ્તુઓ, સ્ત્રીના દાગીના જે હાથમાં આવે તે વેચીને પૈસા મેળવે છે અને જુગારમાં વેડફી દે છે. વિના શ્રમે પૈસા કમાવાની લાલચ તેનામાં દિનપ્રતિદિન બળવત્તર બની જાય છે. છેલ્લે તે પૈસા મેળવવા માટે ચોરીને રવાડે ચઢી જાય છે. આમ જુગારને લીધે તે એક પછી એક વધારેને વધારે હલકા કામ કરવા તરફ વળતો જાય છે. આમ જુગારી પોતાનું તથા પોતાની પત્ની અને બાળકોનું જીવન બરબાદ કરે છે.